Hege Haukeland Liadal

Hege Haukeland Liadal (født 1972) er en norsk politiker fra Haugesund som representerer Arbeiderpartiet. Liadal ble innvalgt på Stortinget fra Rogaland i 2013 og gjenvalgt i 2017. Hun har engasjert seg kulturpolitisk i hjemfylket og blant annet arbeidet for styrking av Haugalandmuseet.Liadal har tidligere vært aktiv i Arbeidernes ungdomsfylking i hjemfylket, og ved kommunevalget i 2011 var hun Arbeiderpartiets kandidat til vervet som varaordfører i Haugesund. Hun hadde arbeidet som avdelingsleder for Adecco Haugesund før hun ble innvalgt på Stortinget.I april 2019 ble Liadal politianmeldt av Stortingets administrasjon for å ha levert falske reiseregninger. Etter 19 måneders etterforskning ble hun i november 2020 siktet, i mars 2021 tiltalt, og i januar 2022 dømt for grovt bedrageri. 


== Liv og virke ==


=== Utdanning og yrkesliv ===
Liadal gikk på videregående skole i 1988–1991 og tok deltidsstudium i personal og ledelse ved Bedriftsøkonomisk institutt i Stavanger 2004–2005 samt ble sertifisert som coach gjennom selskapet Storform i 2006.Liadal arbeidet som reisekonsulent i Via Ferieverden 1997–2000, var byråleder i Star Tour 2000–2007, faglærer ved Norges Kreative Høyskole 2004–2007, kundesentersjef i Rogaland Kollektivtrafikk 2007–2010, daglig leder i Adecco i Haugesund 2010–2012 og prosjektkoordinator ved Haugaland Kunstverk 2012–2013.I 2013 ble Liadal valgt inn som stortingsrepresentant for Rogaland. Hun ble valgt som representant nummer ni i 2013 og som nummer ti i 2017.


=== Falske reiseregninger ===
Liadal trakk seg midlertidig fra flere verv 10. april 2019 etter at Aftenposten meldte at hun hadde levert flere fiktive reiseregninger til Stortinget. Ifølge avisen hadde hun også latt Stortinget betale diett for private ferieopphold mens hun var hjemme. Liadal erkjente at hun hadde levert reiseregninger for reiser som ikke hadde funnet sted. Like etter politianmeldte Stortinget forholdet, og Liadal kom under politietterforskning. Liadal vedgikk tidlig at hun hadde krevd for mye refundert, men oppga å ha handlet i god tro. Aftenposten publiserte imidlertid i oktober 2019 en gjennomgang som ifølge avisen viste at dette var gjort med overlegg.I november 2019 hevdet Aftenposten videre å ha avdekket at Liadal hadde levert urettmessige refusjonskrav til Stortinget i større omfang enn tidligere kjent, over en periode på over fire år. Ifølge Aftenposten hadde hun i perioden fra høsten 2013 til høsten 2018 levert reiserefusjonskrav for til sammen 1,2 millioner kroner. I september 2020 uttalte lederen for nominasjonskomiteen i Rogaland Arbeiderparti, Eirin Sund, at Liadal ikke var aktuell for renominasjon til Stortinget.Saken kom opp for Oslo tingrett i november 2021. Da Liadal hadde erkjent straffskyld for grovt uaktsomt bedrageri, ble spørsmålet om Liadal hadde handlet med forsett et sentralt tema i rettssaken. Retten fant det bevist at Liadal hadde handlet med forsett, og fant henne i januar 2022 skyldig i grovt bedrageri. Liadal ble dømt til sju måneders ubetinget fengsel, og til å betale tilbake 99.872 kroner til Stortinget. Tingrettens dom ble ikke anket.Saken fikk bred oppmerksomhet i media. I tillegg til det som gikk på Liadals forhold, ble det i forbindelse med saken reist hard kritikk mot mangelfull kontroll med at stortingsrepresentantene etterlever de reglene Stortinget selv har fastsatt. Denne kritikken rammer både Stortingets administrasjon, Stortingets presidentskap og Stortinget som sådan.


== Verv ==


=== Stortinget ===
2013–2017Representant nr 9 for Rogaland (2013–2017)
Medlem i Stortingets familie- og kulturkomité (17.10.2013–30.09.2017)
Varamedlem, Stortingets delegasjon til Den interparlamentariske union (IPU) (12.11.2013–30.09.2017)
Varamedlem, Stortingets delegasjon til Nordisk råd (21.10.2014–30.09.2017)2017–2021Representant nr 10 for Rogaland (2017–2021)
Medlem i Stortingets energi- og miljøkomité (12.10.2017–30.09.2021)
Medlem, Stortingets delegasjon til Den interparlamentariske union (IPU) (26.10.2017–09.11.2017)
Nestleder, Stortingets delegasjon til Den interparlamentariske union (IPU) (09.11.2017–30.09.2021)


=== Kommunale verv ===
Medlem Haugesund bystyre (2011–2013)
Medlem Haugesund formannskap (2011–2013)


=== Andre verv ===
Medlem styret for Human-Etisk Forbund avd. Haugaland (1988–1990)
Meddommer Stavanger tingrett (2002–2009)
Meddommer Fylkesnemnda for sosiale saker (2007–2009)
Meddommer Gulating lagmannsrett (2009–2013)
Nestleder Norsk Folkehjelp avd. Haugaland (2009–2012)
Medlem Helse- og omsorgsutvalget, Haugesund (2011–2013)
Medlem Kultur- og festivalutvikling KUF, Haugesund (2011–2013)
Medlem Kultur- og idrettsutvalget, Haugesund (2011–2013)
Medlem styret for Haugaland vekst IKS (2011–2013)
Medlem Styret for Haugaland Kraft (2011–2013)
Medlem Styret for Helse Fonna (2011–2013)
Medlem Styret for Troms fylkestrafikk (2011–2015)
Styreleder for Rutebåten Utsira AS.
Medlem av styret i Norsk Bibliotekforening fra 2016.


== Se også ==
Reiseregning-skandalen


== Referanser ==


== Eksterne lenker ==
(no) Hege Haukeland Liadal hos Stortinget 
(no) Hege Haukeland Liadal hos Norsk senter for forskningsdata 
(no) Hege Haukeland Liadals stemmegivning på Stortinget (arkivert) siden 2009 systematisert av organisasjonen Holder de ord